text: Àlex March, parcs i jardins de Mollet - #vilesflorides
  Entrevista amb Àlex March, cap de la unitat tècnica de parcs i jardins de Mollet del Vallès
  L' Àlex March i Raurell és el cap de la unitat tècnica de parcs i jardins de Mollet del Vallès. Va començar a treballar al municipi fa gairebé 15 anys i no ha parat de formar-se en aquest temps. El que més li agrada de la seva feina és fer proves per solucionar problemes concrets i trobar noves maneres de treballar o nous materials que milloren els resultats. A un planeta per descobrir es portaria una llibreta i un llapis -per començar tan de nou com sigui possible- i si hagués d'afegir un tercer objecte, una càmera fotogràfica. Com descriuries la teva feina? És una feina molt vocacional, carregada de petites satisfaccions que potser no entén gairebé ningú però que a vegades acaben propiciant grans èxits que et compensen amb escreix les males estones que has anat passant fins aconseguir-les. Això no treu que cal admetre que té una part important rutinària i monòtona. Quines són les prioritats, en matèria d'espais verds, en el teu municipi? Les prioritats s'han anat modelant al llarg de molts anys i es podrien resumir en la voluntat de crear i conservar uns espais verds públics, funcionals i útils per a tots els ciutadans, amb criteris de qualitat, sostenibilitat i eficiència econòmica. En el cas de Mollet del Vallès, el verd urbà té una importància fonamental per a posar remei a les condicions ambientals i adaptar-nos al canvi climàtic. Com a ciutadans, com podem contribuir a millorar el nostre entorn natural? Pot sonar pessimista, però em donaria per satisfet amb què no el malmetem més. Estem encara en una fase en que hi ha seriosos problemes d'abocaments incontrolats de deixalles, a petita i gran escala, i hi ha una gran falta de respecte pels hàbitats naturals, en general. Quina seria la noticia que t'agradaria sentir en el futur en clau de sostenibilitat? Aquesta és una pregunta molt difícil perquè podríem fer un llistat molt llarg de coses prioritàries a resoldre. Si n'he d'escollir una amb especial incidència a casa nostra, seria la recuperació de l'espai públic per als vianants en detriment del vehicle. Com creus que contribueix Viles Florides al creixement del verd a Catalunya? Estic convençut que el moviment Viles Florides aporta i pot aportar encara molt més en el creixement del verd a Catalunya. En molts aspectes. De tota manera, per focalitzar-ho en un tema concret, crec que posa en el punt de mira de la població en general el verd urbà, que hi és molt present. Es troba molt a faltar quan hi manca, però rarament se li dóna un pes prou important per als beneficis que suposa per a la ciutat i els seus habitants. Què milloraries de Viles Florides? Ara mateix crec que el creixement que està fent pel que fa al nombre de municipis participants indica que la línia de treball és molt encertada i per tant, poques coses canviaria a curt termini. A mitjà i llarg termini seria interessant lligar la obtenció de les Flors d'Honor amb ajuts o subvencions que ajudéssin els municipis a impulsar millores específiques en els aspectes dels seus espais verds que convé més millorar, d'acord amb la valoració del jurat.